Elektrisk Jeep Avenger ryger ned under 200.000 kroner

Endnu en uge, endnu et godt tilbud på en elbil. Denne gang er det Årets Bil 2023, Jeep Avenger, der er blevet sat voldsomt ned i pris. Den billigste udgave er sat ned med 80.000 kroner – knapt 30 procent – så den nu kan fås for 199.990 kroner.

På topmodellen er der barberet hele 110.000 kroner af prisen, så den fås for 229.990 kroner med alt tilgængeligt udstyr.

Grundlæggende er der kun én udgave af Avenger, men tre udstyrsniveauer. Alle er udstyret med et 54 kWh batteri, der giver mellem 394 og 400 kilometers rækkevidde. Motoren leverer 156 heste og batteriet kan lades med op til 100 kW.

Jeep Avenger | Longitude | Altitude | Summit
Rækkevidde | 400 km | 395 km | 394 km
Batterikapacitet | 54 kWh | 54 kWh | 54 kWh
Motor | 115 kW / 156 hk | 115 kW / 156 hk | 115 kW / 156 hk
Opladning (AC/DC) | 11 kW / 100 kW | 11 kW / 100 kW | 11 kW / 100 kW
Ny kampagnepris | 199.990 kr. | 209.990 kr. | 229.990 kr.

Det er i de tre udstyrsniveauer, at de store forskelle findes, eksempel er der både lædersæder og LED-forlygter i øverste niveau. Kan man leve uden det, ligner Altitude umiddelbart det bedste bud. Her får man, for bare 10.000 kroner både adaptiv fartpilot, bakkamera, elektrisk bagklap, større skærm til digital instrumentering og en vinterpakke, der består af varme i forsæder og en opvarmet forrude.

Et kig indenfor i Jeep Avenger.

Den komplette liste over tilbehør – samt prisliste – kan findes på Jeeps danske hjemmeside. Importøren oplyser, at der et begrænset antal biler tilgængelig, så det handler nok om, at lagrene skal ryddes.

Prissænkninger og “lagersalg” er efterhånden normen på elbiler. Alene i denne måned har både Renault og Kia tidligere sat priserne markant ned på flere af deres modeller.

Elektrisk Jeep Avenger ryger ned under 200.000 kroner